**Ljubavna priča**

Matej. To je bilo ime dječaka koji svaki dan osvaja srca djevojčica. Prosječne visine, blijedo smeđe kose, savršenih zubi prolazio je školskim hodnicima. Dok je djevojčicama budio leptiriće u trbusima, dječacima je bio prava noćna mora. Matej iz 6.a imao je sva srca, osim jednog, koje je zapravo jedino i želio.

Bilo je to srce jedne djevojčice. Po godinama je šesti razred, ali se smatra mladom ženom, kao što je smatraju i svi oko nje. Odgovorna, pametna i zrela, miljenica svih nastavnika, a da i ne spominjemo kako je iznimno lijepa. Sicilija iz, također 6.a, nije padala na šarm nijednog dječaka. Barem je tako bilo do jednog dana. Na plaži ispod palme čitala je knjigu. Nije znala da je promatra Matej. Čim je vidio naslov knjige, otišao je u knjižnicu. Knjiga je bila romantična pa je pretpostavio da će osvojiti njeno srce ako se počne ponašati kao glavni lik iz knjige. Kao što možete pretpostaviti, nije uspjelo. Kada se obukao točno po opisu lika iz knjige i koristio ulete kao što pišu, Sicilija ga je gledala kao da je pao s Marsa. Govorio je stvari poput: ,, Nisi prošlost, ali si perfekt,“ možda još i jadnije. U svakom slučaju, odlučio se nastaviti truditi. Sljedeći dan došao je u školu odjeven kao da ide na vjenčanje, dodao je još i crvenu leptir-kravatu. Donio joj je crvenu ružu (svi znamo da crvena ruža znači ljubav) i veliku bombonjeru. Tko ne bi pao na to? Sigurno već znate odgovor: Sicilija. Sada joj je još više pao u očima. Čak mu je rekla da je i Romeo imao manje otrcane ulete od njega, ali je bar nešto rekla. To Mateja nije obeshrabrilo. Natjerao je sve svoje prijatelje da plešu s njim po svim hodnicima škole samo za nju. Sve djevojčice u školi počele su gledati Siciliju s malom dozom mržnje. Sicilija se na njegovu koreografiju slatko nasmijala, ali ništa posebno. Matej se tako trudio do kraja osmog razreda. Tada su trebali napustiti školu i otići u drugu. To je Mateja jako rastužilo jer više nikada neće vidjeti ljubav svog života, no prevario se. Opet su se našli u istoj školi, čak i u istom razredu. Sada je već bio zreliji, s još boljim planovima za osvajanje njenog srca. Došlo je vrijeme za raspored sjedenja. Imena djevojčica bila su napisana na papiriće, a svaki je dječak iz šešira morao izvući po jedan. Matej je, dok nitko nije gledao, uzeo papirić na kojemu je pisalo ,,Sicilija“ i kad je došao njegov red za izvlačenje, protresao je papiriće u šeširu i pokazao onaj na kojem je pisalo: Sicilija. Njih dvoje tako su se zbližili i postali dobri prijatelji. Došao je i četvrti razred srednje škole. Maturalna se približavala i možete pogoditi što se dogodilo. Matej je pitao Siciliju da idu zajedno i naravno, pristala je. Izabrani su za kralja i kraljicu maturalne te, kao što to biva na kraju svih romantičnih priča, živjeli su sretno do kraja života.

Iz ove priče možemo izvući puno pouka. Na primjer tu da je osvojiti srce jedne žene jednako kao i osvojiti milijardu kuna na kolu sreće. Najvažnija od njih je da je ljubav početak i kraj svega.

Sara Vrdoljak, 6.a